Black Mirror

"Black Mirror" (eesti keeles "Tume peegeldus") on Suurbritannia ulmesari, mille stsenarist on Charlie Brooker.
Sari uurib kaasaegset ühiskonda ja uute tehnoloogiatega kaasnevaid ootamatuid tagajärgi. Telesarja osad on eraldiseisvad ning leiavad reeglina aset tänapäevas või lähitulevikus. Tihti on need vaatajateni toodud tumedates ja satiirilistes toonides, kuid mõned osad on ka eksperimentaalsed ja kergemad.
Sarja esimene hooaeg esilinastus Briti telekanalil Channel 4 2011. aasta detsembris, teine hooaeg jõudis vaatajateni 2013. aasta veebruaris. Peale 2014. aasta detsembris linastunud lisaosa ostis Netflix 2015. aasta septembris programmi ära. Netflix tellis 12 osa, mis jagati hiljem kahte kuueosalisse hooaega; kolmas hooaeg avalikustati 21. oktoobril 2016, neljas 29. detsembril 2017. Viies hooaeg kuulutati välja 5. märtsil 2018.
"Black Mirror" on inspireeritud vanematest antoloogiasarjadest nagu "The Twilight Zone", mis olid võimelised tegelema vastuoluliste ja kaasaegsete teemadega ilma tsensuuri kartuseta. Brooker arendas "Black Mirrori" välja, et välja tuua teemasid, mis on seotud inimkonna ja tehnoloogia suhtega, luues lugusid, mis kujutavad "kuidas me elame praegu – ja kuidas me võime elada 10 minuti pärast, kui me oleme hooletud."
Sari on kogunud enamjaolt positiivset tagasisidet, saanud palju auhindu ja nominatsioone. Samuti on see kogunud palju huvi ülemaailmselt, eriti Ameerika Ühendriikides peale selle lisandumist Netflixi. Kaks osa, "San Junipero" (kolmandast hooajast) ja "USS Callister" (neljandast hooajast) võitsid kokku kuus Emmy auhinda.
28. detsembril 2018 jõudis Netflixi ka sarja täispikk interaktiivne film-episood "Bandersnatch", milles on viis erinevat lõppu ja väidetavalt üle triljoni unikaalse permutatsiooni.

Kontseptsioon ja stiil

Peale seda, kui Charlie Brooker oli lõpetanud zombie’del põhineva draamasarja "Dead Set" tootmise, otsustas ta, et soovib luua veel ühe draamasarja, mis sarnaneks antoloogiasarjadega nagu "The Twilight Zone" ja "Tales of the Unexpected". Ta mõistis, et saaks seda formaati kasutades lahata kaasaegseid ühiskondlikke probleeme, keskendudes eeskätt inimkonna sõltuvusele tehnoloogiast. Brooker tahtis kasutada antoloogilist lähenemist, kasutades uusi lugusid, tegevuspaiku, tegelasi ja näitlejaid igas osas, kuna ta tundis, et selline lähenemine oli oluline osa sarjade nagu "The Twilight Zone" nautimisest. See aitas "Black Mirroril" eristuda teistest samal ajal eetris olevatest sarjadest, mis kasutasid pidevalt samu näitlejaid. Brookeri sõnul arutati võimalust kasutada mõnda osi siduvat motiivi, kuid lõpuks otsustati selle kahjuks.
Kuigi sari ei kasuta ühtegi elementi, mis selgelt ühendaks osi üksteisega, on eri osades siiski viiteid varasematele. Näiteks sisaldab kolmanda hooaja osa "Hated in the Nation" viiteid nii esimese hooaja osale "The National Anthem" kui ka teise hooaja osale "White Bear". Osad säärased viited on sarja pandud mugavusest, näiteks loodi sarja tarbeks fiktsionaalne UKN ringhääling. Teised viited on osades tähelepanelikele vaatajatele avastamiseks. Aja jooksul muutus selliste viidete kasutamine läbimõeldumaks, et luua "unenäomaailma" kaanon, milles lood aset leiavad.

Esimene ja teine hooaeg

Sarja esimesed kaks hooaega produtseeriti Brookeri produktsioonikompanii Zeppotroni poolt Endemoli jaoks. Endemoli pressiteade kirjeldas sarja kui ""The Twilight Zone'i" ja "Tales of the Unexpectedi" hübriidi", mis kasutab ära ärevust meie tänapäevase maailma suhtes ning mille lugudel on "tehnoparanoia" tunnetus.
Moving Picture Company produtseeris teise hooaja tutvustuseks treileri, mis sisaldas kolme omavahel põimunud süžeed: "unenägu, korduv tegevuspaik vabriku näol ning hiiglaslik tolmupilv, mis pühib läbi tänava reklaami kulminatsiooni lõpus." Alates 22. jaanuarist näidati seda kanalil Channel 4 ning kinodes.
2013. aastal kaalus Robert Downey Jr. osa "The Entire History of You" tegemist filmiks oma produktsioonifirmas Team Downey ja koostöös Warner Bros. ettevõttega.
Esimese hooaja osatäitjad olid Rory Kinnear, Lindsay Duncan, Daniel Kaluuya, Jessica Brown Findlay, Rupert Everett, Julia Davis, Ashley Thomas, Toby Kebbell ja Jodie Whittaker, teise hooaja osatäitjate hulgas on Hayley Atwell, Domhnall Gleeson, Lenora Crichlow, Michael Smiley, Tuppence Middleton, Daniel Rigby, Chloe Pirrie ja Jason Flemyng.

Kolmas hooaeg

2015. aasta septembris tellis Netflix 12 uut osa. 2016. aasta märtsis sai Netflix 40 miljoni USA dollariga endale sarja levitamisõigused. Endemol andis välja teadaande, et Channel 4-l "oli olnud võimalus taastoota alates 2013. aastast ning oli loobunud sellest ning kõigist järgnevatest taastootmise pakkumistest, mis neile esitati." Channel 4 väitis pressiteates, et nad olid "pakkunud "Black Mirrorit" taastoota". Kolmanda hooaja osade pealkirjad ja eetrisse laskmise kuupäev kuulutati välja 2016. aasta juulis.
Brooker vaatas kolmanda hooaja lugusid arendades tagasi juba eetris olnud osadele ja märkas, et kõik jutustasid tegelastest, kes sattusid mingisse halba olukorda, millest neil enam pääsu polnud. Koos sarja antoloogiaformaadiga, mis nõudis vaatajatelt igasse osasse süvenemist, lõi see sünge ja õõvastava tunnetuse, mis muutis mitme osa järjest vaatamise ebamugavaks. Brooker soovis kolmandas hooajas katsetada eri formaatidega, säilitades paar "lõksosa", kuid lisades rohkem traditsioonilisi lugusid, mis muudaksid sarja vaatajasõbralikumaks.
Kolmandal hooajal tegid sarjas näitlejatena kaasa Bryce Dallas Howard, Alice Eve, James Norton, Cherry Jones, Wyatt Russell, Alex Lawther, Jerome Flynn, Gugu Mbatha-Raw, Mackenzie Davis, Michael Kelly, Malachi Kirby, Kelly Macdonald ja Faye Marsay. Režissööride hulgas olid Joe Wright, Jakob Verbruggen, James Hawes ja Dan Trachtenberg.

Neljas hooaeg

Brookeri sõnul on neljanda hooaja osad vaheldusrikkamad kui varem. Ta ütles, et sarjas on "natuke rohkem lootust", seletades seda faktiga, et kirjutamisprotsess algas 2016. aasta juulis ning kestis läbi 2016. aasta USA presidendivalimiste perioodi. Ta mõtles, et ta "ei tea, mis seisus maailm on selleks hetkeks, kui need osad eetrisse lähevad, ning kui palju on veel isu paljalt sünge nihilismi jaoks."
Neljanda hooaja osatäitjad olid Jesse Piemons, Cristin Milioti, Jimmi Simpson, Michaela Coel, Andrea Riseborough, Andrew Gower, Georgina Campbell, Joe Cole, George Bladgen, Maxine Peake, Douglas Hodge ja Letitia Wright. Režissöörid olid Jodie Foster, Toby Haynes, John Hillcoat, Tim Van Patten, David Slade ja Colm McCarthy.

Viies hooaeg

2017. aasta detsembris, kui Brookerilt ja produtsent Annabel Jonesilt küsiti viienda hooaja võimaluse kohta, vastasid nad, et neile "meeldiks väga seda teha". Netflix kuulutas viienda hooaja välja 5. märtsil 2018, kuid ei avalikustanud, millal hooaeg vaatajateni jõuab või mitut osa see sisaldab. 20. märtsil 2018 kinnitas Brooker, et viienda hooaja filmimisega oli algust tehtud.

Kriitiline reaktsioon

Esimest hooaega on kiidetud loomingulisuse ja šokeerivuse poolest, esile on toodud lugude ootamatuid lõpplahendusi. The Daily Telegraphi ajakirjanik Michael Hogan on esimest osa "The National Anthem" kirjeldanud kui šokeerivat, kuid julget, mustalt koomilist uuringut kaasaegsest meediast. Teise hooaja ajal kiidusõnad jätkusid. Osa "Be Right Back" arvustuses ütles The Telegraphi ajakirjanik Sameer Rahim, et "sari puudutas tähtsaid ideid – vale viis, kuidas me vahel ennast internetis näitame ja meie kasvav virtuaalelusõltuvus – aga samas oli see puudutav seletus leinale. Minu arvates on see parim töö, mida Brooker on teinud." Jane Simon ütles The Daily Mirrori veebilehel, et teise hooaja teisel osal, "White Bearil", jäi puudu esimese osa kohesest emotsionaalsest tõmbest. Ta ütles samuti, et vaadanud ära kolmandiku teisest osast, hakkas tal lootus selle hästi lõppemisest kaduma. Näitlemine oli uskumatu, stsenaarium oli täis õudusfilmide klišeed ning vägivallaga oli liialdatud, kuid lõpuks oli ta olnud täiesti valel arusaamal igast asjast. Lõpetuseks ütles ta, et see on järjekordne tume ja väärastunud Mr. Brooke’i geniaalsus.
2014. aasta detsembris väljendas Stephen King imetlust seriaali vastu. Jõulude erisaade "White Christmas" sai murranguliselt palju tunnustust. The Guardiani ajakirjanik Ben Beaumont-Thomas kiitis osa koomilist satiiri. The Daily Telegraphi arvustaja Mark Monahan andis sellele osale neli tärni viiest ning võrdles seda teiste, "Black Mirrori" varasemate süngete osadega öeldes, et see liialdas tänapäeva tehnoloogiaga, tekitades õhkõrna, kuid põrguliku efekti, jõulueelse õudusunenäo meeldetuletuse, et pidades lugu oma digitaalsetest vidinatest peame muutuma nende haledateks orjadeks. Kolmas ja neljas hooaeg kogusid jätkuvalt häid arvustusi, saades Metacriticus (metacritic.com) hindeks vastavalt 82 ja 72 punkti 100st.
Ajakirjanikud on teatanud, et mõned "Black Mirrori" kontseptsioonid on teatud määral tõeks saanud. Näiteks sarja avaosa "The National Anthem" lugu tiirleb selle ümber, et Briti peaministrit šantažeeriti seaga vahekorda astuma; 2015. aasta septembris, neli aastat peale seda, kui osa eetrisse läks, süüdistati tollast Suurbritannia peaministrit David Cameroni selles, et ta oli kunagi pannud oma privaatse kehaosa surnud seale suhu. Saate tegija kommenteeris selle peale, et see on väga kummaline kokkusattumus.

Tunnustused

2012. aasta novembris võitis "Black Mirror" rahvusvahelise Emmy auhinna parima televisioonisarja/minisarja eest. 69. Primetime Emmy auhinnagalal võitis "Black Mirror" kolme nominatsiooniga kaks auhinda, sealhulgas suurepärase filmi auhinna "San Junipero" eest. "USS Callister" võitis 2018. aastal neli Emmy auhinda.

Mainimine Eesti meedias

Jaak Ilomets on Müürilehes ilmunud seriaali arvustuses öelnud, et "Black Mirror" on ühiskonna kõige valusam ekraniseerumise, tehnologiseerumise ja võrgustumise kriitika just seetõttu, et Brooker võtab näited elust, uputab need satiiri ja taaslavastab groteskina, jättes vaataja nähtu pärast hambaid krigistama. See, mis meid pärast iga osa vaatamist end ebamugavalt tundma paneb, ei ole mitte hirm selle ees, milliseks tulevik võib kujuneda, vaid just mõistmine, et tegelikult elamegi juba seal." Samuti on autor artikli lõpus lisanud, et "eks ole virtuaalreaalsuski heas ja halvas mõttes ühiskonna moraalinormide piirialadel tegutsevate inimeste pelgupaik, võimalus olla mitte niivõrd keegi teine, vaid just nemad ise. "Black Mirror" seda peegeldabki."
Samuti on seriaalist kirjutanud Eesti Päevalehe ajakirjanik Keiu Virro, kes oma artikli alguses mainis, et sarja neljas hooaeg tähendas talle pühadeaegset maratonivaatamist sõprade seltsis.